Njeswačidło (JK/SN). Přihoty za twar noweje pěstowarnje w Njeswačidle nabywaja dźeń a konkretniše formy. Na wčerawšim posedźenju tamnišeje gmejnskeje rady informowaše wjesnjanosta Gerd Schuster (CDU) radźićelow wo njedawnym wuradźowanju z młodźinskim zarjadom Budyskeho wokrjesa. Tón předpołoži Njeswačanskej gmejnje ličby, kelko dźěći přichodnje tam budźe. Ličby su zakład za to, postajić wulkosć domu, štož je zdobom wuchadźišćo planowanja kaž tež nastork, wotpowědnu ležownosć namakać.
Po tuchwilnym stawje chcedźa dnjowe přebywanišćo za 120 dźěći twarić. Wokomiknje hišće wo tym rozmysluja, zaplanować 30 městnow za hort. W zakładnej šuli maja tuchwilu 87 hortowych dźěći, a jich je dźeń a wjace. Wjace městna za hort měli tež po słowach nawodnicy twarskeho zarjada gmejny Kerstin Ullrich wobkedźbować. Hewak dyrbjeli w šuli jednu rumnosć na hort přetworić, štož pak njeje spomóžne, dokelž je tež ličba rjadowniskich stwow w šuli dale trěbna.
szl_Latn szl_Latn